Document ID: 32007D0415

KOMISIJAS LĒMUMS
(2007. gada 13. jūnijs)
par karbosulfāna neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela
(izziņots ar dokumenta numuru K(2007) 2463)
(Dokuments attiecas uz EEZ)
(2007/415/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,
tā kā:
(1)
Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir šīs direktīvas I pielikuma sarakstā neiekļautas darbīgās vielas, kas pēc izziņošanas dienas ir pieejamas tirgū jau vismaz divus gadus, kamēr minētās vielas pakāpeniski pārbauda atbilstīgi darba programmai.
(2)
Komisijas Regulā (EK) Nr. 451/2000 (2) un Regulā (EK) Nr. 703/2001 (3) noteikti sīki izstrādāti noteikumi Direktīvas 91/414/EEK 8. panta 2. punktā minētās darba programmas otrā posma īstenošanai un izveidots to darbīgo vielu saraksts, kuras jāizvērtē sakarā ar to iespējamo iekļaušanu Direktīvas 91/414/EEK I pielikumā. Karbosulfāns ir minētajā sarakstā.
(3)
Karbosulfāna iedarbība uz cilvēku veselību un vidi pieteikuma iesniedzēja ierosinātajos dažādajos izmantošanas veidos ir izvērtēta saskaņā ar Regulas (EK) Nr. 451/2000 un Regulas (EK) Nr. 703/2001 noteikumiem. Turklāt ar minētajām regulām ir izraudzītas ziņotājas dalībvalstis, kuru pienākums ir iesniegt attiecīgos novērtējuma ziņojumus un ieteikumus Eiropas Pārtikas nekaitīguma iestādei (EPNI) saskaņā ar Regulas (EK) Nr. 451/2000 8. panta 1. punktu. Attiecībā uz karbosulfānu ziņotāja dalībvalsts bija Beļģija, un visa attiecīgā informācija tika iesniegta 2004. gada 11. augustā.
(4)
Dalībvalstu un EPNI speciālisti darba grupas novērtējumā veica novērtējuma ziņojuma salīdzinošo pārskatīšanu un 2006. gada 28. jūlijā to iesniedza Komisijai kā EPNI secinājumus par salīdzinošo pārskatīšanu attiecībā uz darbīgās vielas karbosulfāna pesticīdu riska novērtējumu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2006. gada 24. novembrī kā Komisijas pārskata ziņojums par karbosulfānu.
(5)
Šīs darbīgās vielas novērtēšanas gaitā radās bažas par vairākiem aspektiem. Karbosulfāna lietošanas rezultātā veidojas bīstami metabolīti. Tādējādi rodas bažas par iedarbību uz patērētājiem un gruntsūdeņu piesārņojuma iespējamību. Tomēr informācija, ko pieteikuma iesniedzējs iesniedza oficiālā termiņā, minētās bažas nemazināja. Turklāt tehniskais materiāls (proti, darbīgā viela, kā to pārdod tirgū) satur attiecīgus piemaisījumus, no kuriem vismaz viens (N-nitrozodibutilamīns) ir kancerogēns. Bažas rada šā piemaisījuma daudzums tehniskajā materiālā. Dati, ko pieteikuma iesniedzējs iesniedza oficiālā termiņā, nesniedza pietiekamu informāciju šīs problēmas risināšanai. Tādēļ apdraudējumu lietotājiem nevar atbilstoši novērtēt. Visbeidzot, informācija, ko pieteikuma iesniedzējs iesniedza oficiālā termiņā, neietvēra pienācīgus datus par apdraudējumu putniem, zīdītājiem, ūdens organismiem, bitēm, posmkājiem, kas nav šīs apstrādes mērķis, zemes tārpiem, kā arī augsnes mikroorganismiem un augiem, kas nav šīs apstrādes mērķis. Tādēļ aizvien pastāv bažas par šo sugu apdraudējuma novērtējumu. Tādējādi, pamatojoties uz pieejamo informāciju, nevarēja konstatēt, ka karbosulfāns atbilst kritērijiem, lai to iekļautu Direktīvas 91/414/EEK I pielikumā.
(6)
Komisija aicināja pieteikuma iesniedzēju iesniegt apsvērumus par salīdzinošās pārskatīšanas rezultātiem un par to, vai tas gatavojas šo vielu virzīt arī turpmāk. Pieteikuma iesniedzējs iesniedza apsvērumus, kas tika rūpīgi izskatīti. Tomēr, ņemot vērā pieteikuma iesniedzēja minētos apsvērumus, minētās bažas nevarēja novērst, un, pamatojoties uz informāciju, kas tika iesniegta un izskatīta EPNI speciālistu sanāksmēs, veiktie novērtējumi neliecina, ka ar ierosinātajiem lietošanas nosacījumiem karbosulfānu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.
(7)
Tāpēc karbosulfāns nav jāiekļauj Direktīvas 91/414/EEK I pielikumā.
(8)
Jāveic pasākumi, lai noteiktā laikposmā atsauktu un nepagarinātu atļaujas karbosulfānu saturošiem augu aizsardzības līdzekļiem un lai tādiem augu aizsardzības līdzekļiem neizsniegtu jaunas atļaujas.
(9)
Papildlaiks, ko dalībvalsts piešķir karbosulfānu saturošu augu aizsardzības līdzekļu krājumu likvidēšanai, glabāšanai, laišanai tirgū un izlietošanai, jāierobežo līdz 12 mēnešiem, lai esošos krājumus varētu izlietot viena nākamā audzēšanas perioda laikā.
(10)
Šis lēmums neierobežo iespēju iesniegt pieteikumu attiecībā uz karbosulfānu saskaņā ar Direktīvas 91/414/EEK 6. panta 2. punkta noteikumiem ar nolūku iekļaut to minētās direktīvas I pielikumā.
(11)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Karbosulfānu kā darbīgo vielu neiekļauj Direktīvas 91/414/EEK I pielikumā.
2. pants
Dalībvalstis nodrošina, lai:
a)
atļaujas augu aizsardzības līdzekļiem, kuros ir karbosulfāns, atsauc 2007. gada 13. decembrī;
b)
no šā lēmuma publicēšanas dienas netiktu piešķirtas un pagarinātas atļaujas augu aizsardzības līdzekļiem, kuros ir karbosulfāns.
3. pants
Papildlaiks, ko dalībvalsts piešķir saskaņā ar Direktīvas 91/414/EEK 4. panta 6. punktu, ir iespējami īss un beidzas ne vēlāk kā 2008. gada 13. decembrī.
4. pants
Šis lēmums ir adresēts dalībvalstīm.
Briselē, 2007. gada 13. jūnijā

Labels: 4
20
0
3
6